
Avalike konkursside “Ettevõtja leidmine ja 

ainuõiguse andmine korraldatud jäätmeveoks 

Narva linnas jäätmeveopiirkonnas nr 1; 2 ja 3” 

lõppenuks tunnistamine 

1. ASJAOLUD JA MENETLUSE KÄIK 

Narva Linnavalitsuse 09.04.2010.a. korraldusega nr 473-k „Korraldatud jäätmeveoga hõlmatud olmejäätmete vedamise ainuõiguse andmiseks avaliku konkursi väljakuulutamine ja ajutise hindamiskomisjoni moodustamine“ tehti Narva Linnavalitsuse Linnavara- ja Majandusametile ülesandeks kuulutada välja avalikud konkursid korraldatud jäätmeveoga hõlmatud olmejäätmete vedamise ainuõiguse andmiseks jäätmeveopiirkondades nr 1, 2 ja 3 ning kinnitati pakkumiskutse dokumendid. Konkursside eesmärgiks oli leida korraldatud jäätmeveoga hõlmatud olmejäätmete vedaja(d) kolmes Narva linna jäätmeveopiirkonnas. 

Pakkumiskutse dokumendid väljastati viiele ettevõtjale.

07.05.2010.a. esitas AS Ragn-Sells Tartu Halduskohtule kaebuse, taotledes pakkumiskutse dokumentide punkti 6.4. esimese lause tühistamist. 

Tartu Halduskohtu 12.05.2010.a. määrusega haldusasjas nr. 3-10-1185 peatati esialgse õiguskaitse korras pakkumiskutse dokumentide kehtivus kuni kohtuotsuse jõustumiseni.

Tartu Ringkonnakohtu 02.06.2011.a. otsusega (jõustunud 05.07.2011.a.) tühistati pakkumiskutse dokumentide punkti 6.4. esimene lause.

Jäätmeseaduse muudatusega asendati alates 01.01.2011.a. ainuõiguse andmine teenuste kontsessiooniga Riigihangete seaduse alusel.

Seoses Jäätmeseaduse muutmisega ei ole otstarbekas jätkata ainuõiguse andmise menetlust, tulemus ei ole võimalik saavutada ning algatatud menetlused tuleb lõpetada. 

2. ÕIGUSLIKUD JÄRELDUSED 

Alates 01.01.2011.a. muutus oluliselt Jäätmeseaduse regulatsioon korraldatud jäätmeveo osas. Vastavalt Jäätmeseaduse § 67 lg.1 korraldab kohaliku omavalitsuse üksus korraldatud jäätmeveo teenuse osutaja leidmiseks teenuste kontsessiooni lähtuvalt riigihangete seaduses sätestatust.

Haldusmenetluse seaduse § 64 lõike 2 kohaselt haldusorgan otsustab haldusakti kehtetuks tunnistamise kaalutlusõiguse kohaselt, kui seadus ei keela haldusakti kehtetuks tunnistada või ei kohusta haldusakti kehtetuks tunnistama. Vastavalt Haldusmenetluse seaduse § 68 lõikele 2 haldusakti kehtetuks tunnistamise otsustab haldusorgan, kelle pädevuses oleks haldusakti andmine kehtetuks tunnistamise ajal.

3. OTSUS

3.1. Tunnistada Narva Linnavalitsuse 09.04.2010.a. korralduse nr 473-k „Korraldatud jäätmeveoga hõlmatud olmejäätmete vedamise ainuõiguse andmiseks avaliku konkursi väljakuulutamine ja ajutise hindamiskomisjoni moodustamine“ alusel väljakuulutatud avalike konkursside „Ettevõtja leidmine ja ainuõiguse andmine korraldatud jäätmeveoks Narva linnas jäätmeveopiirkonnas nr 1; 2 ja 3“ menetlused lõppenuks.

3.2. Tunnistada Narva Linnavalitsuse 09.04.2010.a. korraldusega nr 473-k „Korraldatud jäätmeveoga hõlmatud olmejäätmete vedamise ainuõiguse andmiseks avaliku konkursi väljakuulutamine ja ajutise hindamiskomisjoni moodustamine“ moodustatud ajutise hindamiskomisjoni volitused lõppenuks seoses konkursi lõppemisega.

4. RAKENDUSSÄTTED 

4.1. Linnakantseleil teha korraldus asjaosalistele teatavaks.

4.2. Korraldus jõustub seadusega sätestatud korras.

4.3. Korraldus on võimalik vaidlustada Tartu Halduskohtu Jõhvi kohtumajas 30 päeva jooksul korralduse teatavakstegemise päevast arvates.

